
ДОКЛАД
от комплексна проверка по прилагане на екологичното законодателство

Обект: „АЕЦ Козлодуй“ ЕАД, гр. Козлодуй, общ. Козлодуй, обл. Враца

Дата на извършване на проверката: 14.10.2026 г.

Място на извършване на проверката: гр. Козлодуй, общ. Козлодуй, обл. Враца

Проверени компоненти и фактори на околната среда:
-	Води;
-	Отпадъци;
-   Въздух.
Основание за проверката: В изпълнение на Заповед № 85/08.10.2026 г. на Директора на РИОСВ-Враца, на основание чл. 154 от Закона за опазване на околната среда и Годишен план за контролната дейност на РИОСВ-Враца през 2026 г.
Цели на проверката:
Планов текущ контрол върху:
-   Закон за водите; 
-   Закон за управление на отпадъците;
-   Закон за чистотата на атмосферния въздух.
Проверени са следните основни производствени звена, участъци и документи:
-	Пречиствателен комплекс за отпадъчни води;
-   Депо за нерадиоактивни битови и производствени отпадъци;
-   Складови помещения;
-  Документи – доклади от извършен собствен мониторинг на отпадъчни води, досиета за състоянието на хладилните и климатичните инсталации, регистрация в НИСО, месечна оъчетност през електронната платформа, работни листи за класификация на отпадъците. 



Води
   Закон на водите  
Дружеството е титуляр на Разрешително № 13120037/22.11.2010 г. (Решение № 3096/19.11.2020 г.) за ползване на воден обект за заустване на отпадъчни води чрез ТК-1 и ТК-2 и Разрешително №13140339/17.10.2022 г. (Изменено с Решение № 4539/15.05.2025 г.) за ползване на воден обект за заустване на отпадъчни води за поток № 1, поток № 2 и поток № 3 от площадката на „АЕЦ Козлодуй“, издадени от БДДР-Плевен. 
Пречиствателният комплекс за отпадъчни води към ЕП-2 работи в нормален технологичен режим. Площадковата канализация функционира разделно: битово-фекални отпадъчни води от „чиста зона” и битово-фекални отпадъчни води от „контролирана зона”. Двата потока отпадъчни води се пречистват отделно в идентични пречиствателни съоръжения - черпателни резервоари с монтирани решетки и шнекове за отстраняване на грубите замърсители и миксери за разбъркване и хомогенизиране, след което се припомпват към биобасейни с аериране и към вторични утаители. На вход и изход ПСОВ на двата потока отпадъчни води се извършва радиологичен анализ. 
В изпълнение на условията поставени в Разрешителните, дружеството редовно извършва собствен мониторинг на отпадъчните води. Копие от протоколите своевременно се предоставят в РИОСВ-Враца. Спазва се честотата на мониторинга както и показателите заложени в горецитираните разрешителни. Пунктовете за мониторинг са обозначени и е осигурен достъп до тях.   
В площадковата канализационна система на АЕЦ „Козлодуй“ ЕАД – гр. Козлодуй се заустват  отпадъчни води и от фирми, намиращи се на територията на дружеството. Условията, правата и задълженията на всяка от страните са отразени в Договори между АЕЦ „Козлодуй“ ЕАД и фирмите.

Отпадъци
  Закон за управление на отпадъците 
В съответствие с изискванията на Наредба 2 от 23 юли 2014 г. за класификация на отпадъците (обн., ДВ, бр. 66 от 08.08.2014 г., изм. и доп.) /Наредба № 2/ оператора е подал за утвърждаване от РИОСВ – Враца работни листа за класификация по Приложение № 5 от Наредба 2 за генерираните производствени отпадъци на площадката. На производствената площадка са обособени зони за временно разделно събиране и съхранение на генерираните отпадъци в съответствие с нормативните изисквания за различните видове отпадъци.  
Излезлите от употреба моторни превозни средства /ИУМПС/ и излезли от употреба гуми /ИУГ/ се съхраняват временно на оградена и бетонирана площадка (склад № 009), на която има поставени табели с кода и вида на отпадъците, за които е предназначена. В склад 009 има автокантар за претегляне на постъпващите и предаваните отпадъци с товароносимост до 60 т. На територията на предприятието са обособени и обозначени зони за временно съхранение на отпадъци от черни и цветни метали, излязло от употреба електрическо и електронно оборудване, отпадъци от дървен материал и др.
В склад № 001, под навес са обособени зони за съхранение на оловно - акумулаторни батерии, опаковки съдържащи опасни вещества, органични и неорганични разтворители и други отпадъци съдържащи опасни вещества.
На територията на депо за нерадиоактивни битови и производствени отпадъци /ДНБПО/ има изградена бетонирана площадка с обособени и обозначени зони за временно съхраняване на: 
· отпадъци от стъкло са в метални контейнери до административната сграда на депото; 
· омаслени парцали, абсорбенти, маслени филтри се съхраняват в метални варели под навес;  
· негодни за употреба луминесцентни тръби се събират в затворени контейнери с наличие на сяра;
· отпадъците от хартия и картон се съхраняват в затворено помещение след предварително третиране /шредиране и балиране/;
· пластмасовите отпадъци също се балират и съхраняват в затворено хале. 
Битовите отпадъци и негодните за рециклиране производствени отпадъци се предават за обезвреждане чрез депониране на Депо за нерадиоактивни битови и производствени отпадъци, собственост на дружеството, а останалите на юридически лица притежаващи необходимите документи по чл. 35 от Закона за управление на отпадъците (обн., ДВ, бр. 53 от 13.07.2012 г. с изм. и доп.) /ЗУО/. За дейностите по обезвреждане (депониране) на отпадъците дружеството притежава Разрешение № № 05-ДО-220-02/22.04.2026 г., издадено от РИОСВ – Враца. Битовите отпадъци, които се образуват извън охраняемата зона на „АЕЦ Козлодуй“ ЕАД се транспортират до Регионално депо за неопасни отпадъци – Оряхово, за което дружеството притежава Регистрационен документ                 № 05-РД-133-02 от 23.01.2025 г. Към момента отпадъците се предават за обезвреждане чрез депониране на собствено ДНБПО.
Дружеството има направена регистрация в Националната информационна система за отпадъци (НИСО) и отчетността се води през електронната платформа. Подадени са в срок годишните отчети за отпадъци за 2025 г. посредством електронната платформа.
	Към момента на проверката тече процедура за сключване на договори за предаване на производствени отпадъци.

Въздух
  Закон за чистотата на атмосферния въздух 
На територията на дружеството функционират множество стационарни хладилни и климатични инсталации, използвани за технологични цели, които съдържат вещества, нарушаващи озоновия слой (ВНОС), както и флуорсъдържащи парникови газове (ФПГ), в различни количества. За поддръжка и експлоатация на тези системи се използват следните хладилни агенти: ВНОС – R22; ФПГ – R134A, R404A, R407C, R410A и R422D.
В хода на проверката са представени досиета на хладилните и климатичните инсталации. След преглед на представената документация се установи, че същата съответства на изискванията на чл. 29 от Наредба № 1 за реда и начина за обучение и издаване на документи за правоспособност на лица, извършващи дейности с оборудване, съдържащо флуорсъдържащи парникови газове, както и за документирането и отчитането на емисиите на флуорсъдържащи парникови газове (обн. ДВ, бр. 20/2017г., изм. и доп.) и Регламент (ЕС) 2024/573.
Периодичните проверки за наличие на течове от оборудването се извършват от дружества, притежаващи валиден документ за правоспособност, издаден от Българска браншова камара по машиностроене (ББКМ). Сервизните техници, работещи в дружествата също притежават валидни документи за правоспособност съгласно изискванията на Наредба №1/2017 г.
Стационарното противопожарно оборудване съдържащо ФПГ /HFC-227ea (Хептафлуоропропан)/ се проверява и поддържа от сектор СОППЗ на „АЕЦ Козлодуй“ ЕАД, притежаваща документ за правоспособност, валиден до 10.12.2028 г. от ГД ПБЗН.
На обекта е налична стационарна електрическа комутационна апаратура (прекъсвачи, трансформатори и др.), заредена с различни количества серен хексафлуорид (елегаз). Поддръжката ѝ се извършва от сервизни техници, притежаващи валидни документи за правоспособност, издадени от Българската браншова камара на енергетиците.
Годишните отчети за 2025 г., изготвени в изпълнение на изискванията на чл. 33 и чл. 35 от Наредба № 1, относно използваните флуорирани парникови газове (ФПГ) и количествата, съдържащи се в оборудването, са подадени чрез Информационната система за ФПГ.
Операторът е информиран, че съгласно чл. 13, т. 4 от Регламент (ЕС) № 2024/573 относно флуорсъдържащите парникови газове, от 1 януари 2026 г. се забранява използването на газове, изброени в приложение I към същия регламент, с потенциал за глобално затопляне 2500 или повече, при поддръжка и сервизно обслужване на климатично оборудване и термопомпи. Забраната не се прилага до 1 януари 2032 г. за регенерирани и рециклирани флуорсъдържащи парникови газове, ако са възстановени от същото оборудване.
Забранява се пускането в експлоатация на електрическа комутационна апаратура, при която се използват или чието функциониране зависи от флуорсъдържащи парникови газове, съдържащи се в изолационен материал или среда за прекъсване на електрическия ток, както следва:
а) от 1 януари 2026 г. - апаратура за средно напрежение за първично и вторично разпределение до 24 kV включително;
б) от 1 януари 2030 г. - апаратура за средно напрежение за първично и вторично разпределение от над 24 kV до 52 kV включително.
Съгласно чл.13, т.5 от Регламент (ЕС) 2024/573:
-	От 1.01.2032 г. се забранява използването на флуорсъдържащи газове с GWP ≥ 750 за поддръжка и сервиз на стационарно хладилно оборудване (без охладители).
-	След тази дата за сервиз могат да се използват само регенерирани или рециклирани агенти с GWP ≥ 750.


Резултати и заключения за съответствие на обекта с изискванията на екологичното законодателство и последващ контрол:
При извършената проверка не е констатирано несъответствие с екологичното законодателство.

гр. Враца 3000, ул. ”Екзарх Йосиф” № 81
тел/факс: (+35992) 629211; riosv-vr@riosv-vr.com
http://riosv.vracakarst.com

